নারায়ণগঞ্জ, বাংলাদেশনিউজ২৪x৭  নারায়ণগঞ্জ সদর উপজেলার ফতুল্লায় বাসচাপায় রিকশা আরোহী একজনের মৃত্যু হয়েছে। আহত হয়েছে ওই রিকশার চালকসহ পাঁচজন।  পুলিশ জানিয়েছে, সোমবার সকাল ১০টার দিকে ফতুল্লার দাপা শৈলকুড়া এলাকার এ দুর্ঘটনার পর ঢাকা-নারায়ণগঞ্জ পুরাতন সড়কে প্রায় ১৫ মিনিট যান চলাচল বন্ধ ছিলো। হতাহতদের বিস্তারিত পরিচয় জানা যায়নি।  নিহত জামাল হোসেন (২৬) টাইলস মিস্ত্রী ছিলেন। বসবাস করতেন ফতুল্লার পাগলা এলাকার আলীগঞ্জ বস্তিতে। আহত রিকশাচালক মোখলেছ (২২) ও পথচারী আরমান (১২) সহ পাঁচজনকে ঢাকা মেডিকেল কলেজ হাসপাতালে পাঠানো হয়েছে বলে জানিয়েছেন ফতুল্লা মডেল থানা পুলিশ।  পুলিশ জানায়, দাপা শৈলকুড়া এলাকায় শহরের চাষাঢ়াগামী বোরাক পরিবহনের একটি বাস সকাল ১০টার  দিকে ওই রিকশাটিকে ধাক্কা দেয়। এতে রিকশাটি দুমড়ে-মুচড়ে যায়। ঘটনাস্থলে রিকশা আরোহী জামালের মৃত্যু হয়। আহতদের মধ্যে আরমানের অবস্থা আশঙ্কাজনক।  দুর্ঘটনার পর বিক্ষুব্ধ জনতা বাসটি আটক করে। তবে চালক ও সহকারী পালিয়ে যায়।  বাংলাদেশনিউজ২৪x৭.কম/প্রতিনিধি/এসএ.